
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


		



РЕШЕНИЕ
       № РС-291-21-016

Днес, 02.03.2022г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Антон Славчев - Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева- член


                     			        У С Т А Н О В И:

Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-059 от 14.04.2021г. по сигнал с рег. №ЦУ01/С-291/29.03.2021г. на КПКОНПИ.
Сигналът е подаден против Петър *** Николов – общински съветник в Общински съвет ***. 
В сигнала се съдържат твърдения за това, че Николов упражнява правомощия по служба по чл.36, ал.1, т.1 от ЗМСМА, като гласува „против“ приемане на решение №156 на заседание на ОбС–***, проведeно на 30.12.2020г. за възстановяване на поземлен имот № 006027, представляващ пасище/мера с площ от 8,177 дка в землището на с. Л., Община *** в конфликт на интереси, тъй като Николов ползва този имот по силата на Договор за наем на земеделска земя сключен на 06.12.2019г. с Община ***. Срокът на действие на договора е пет години. Към сигнала са приложени като доказателства препис-извлечение от Протокол №15 от редовно заседание на ОбС –***, проведено на 30.12.2020г. и Заповед №АК-1 от 13.01.2021г. на Областния управител на Област П.
Събрани са следните писмени доказателства по административната преписка: с писмо вх. № ЦУ 01-8879 от 07.05.2021г. на КПКОНПИ са приложени клетвен лист от 07.11.2019г., удостоверение № 10 от 07.11.2019г. от ОИК– *** за избран общински съветник в ОбС – ***, Заповед № АК-1 от 13.01.2021г., Договор за наем на земеделска земя от 06.12.2019г., Акт за публична общинска собственост №697 от 15.07.2019г., Докладна записка с рег. № 190 от 11.12.2020г. на заместник-кмета на Община ***, искане с изх. №155 от 10.12.2020г. на ОСЗ – ***, искане от Д.В. от 05.11.2020г., Решение №2 от 20.10.1992г. за възстановяване правото на собственост на земи в съществуващи или възстановими стари реални граници в землището на с. Л., скица-проект с № Ф01481 от 21.12.2016г., ведно с извадка от проект за имот №006027 от 21.12.2016г. от Регистър на земеделски земи, гори и земи в горския фонд, препис-извлечение от Протокол №15 от заседание на ОбС – ***, проведено на 30.12.2020г. С писмо с вх. № ЦУ 01-15589 от 06.08.2021г. на КПКОНПИ са постъпили от ОбС – *** – Определение №117 от 25.03.2021г., постановено по адм. дело №115 по описа на  Административен съд П. за 2021г. В отговор на писмо с изх. № ЦУ 01-15941 от 11.08.2021г. КПКОНПИ, ОбС-***  е представил с писмо с вх. № ЦУ 01-17165 от 24.08.2021г. писмо с рег. № РД-12-02-9820-11 от 18.08.2021г. от директора на ОД“Земеделие“ – П., справка от старши специалист „Общинска собственост“ в ОбС-*** с приложени скица-проект с № ФО1481/21.12.2016г., Заявление от 20.06.2019г. от Община *** до началника на ОС “Земеделие“ – П., скица № Ф01554/10.07.2019г., Протокол №10 от заседание на ОбС-***, проведено на 30.12.2020г., препис-извлечение от Протокол №49 от заседание на ОбС-***, Жалба с вх. №33-00-6 от 11.01.2021г. на Областна администрация – П., писма вх. № ЦУ01-8240#3/01.12.2021г. и вх. № ЦУ01-8240#1/01.11.2021г. на КПКОНПИ от началника на Общинска служба „Земеделие“ – ***, писмо с вх. № ЦУ01-8240#3/23.12.2021г. на КПКОНПИ от кмета на Община ***, Протокол № 1035 от заседание на КПКОНПИ, проведено на 02.02.2022г. от изслушване на Петър Николов. Служебно са извършени справки в НБД „Население“, Търговски регистър и РЮЛНЦ, регистър „Булстат“. 
На основание чл.72, ал.5 от ЗПКОНПИ, Петър Николов е изслушан  от КПКОНПИ на заседание на комисията, проведено на 02.02.2022г., обективирано в Протокол №1035/02.02.2022 г. На заседанието Николов се явява лично и с адв. Р. От името на Николов адв.Р. заявява, че се касае за два различни имота, с различни квадратури и с различни граници. Имот с площ от 2 дка, се ползва по Договор за наем от Николов. Другият имот, чието възстановяване е поискано, е с квадратура от 9 дка. Тези два имота на практика са образувани от един имот, който е бил с №006021, но поради техническа грешка в Общината се водят с един и същи номер.
Петър *** е депозирал в КПКОНПИ възражение с вх. № ЦУ01-8240#11/07.02.2022г., в което заявява, че се касае за два различни поземлени имота с № 006027 в местност „П.“ – поземлен имот №006027с площ от 2,804 дка., актуван като общинска собственост, който Николов ползва под наем и за имот със същия номер, но с площ от 9,000 дка, за който се иска възстановяване. Отново посочва, че двата имота са образувани от имот с № 006021 с площ от 16,001 дка, като от него са образувани имоти с № 006027 и № 006028. Посочва, че има допусната грешка при номерата на имотите и е налице дублиране на номерата на два различни имота, с различни граници и квадратури.


В хода на проверката по сигнала Комисията установи следното от фактическа страна:
	
	Петър *** Николов е избран за общински съветник в Общински съвет ***, мандат 2019-2023г., видно от Удостоверение за избран общински съветник №10/07.11.2019г. на ОИК – ***. Същият е встъпил в длъжност с полагане на клетва на 07.11.2019г., видно от клетвен лист, подписан от него на същата дата.
 	С Договор за наем на земеделска земя от 06.12.2019г., сключен между Община ***, представлявана от кмета на Община *** – наемодател и Петър *** Николов - наемател, на наемателя е предоставен за временно възмездно ползване имот, земеделска земя – частна общинска собственост с № 006027, представляваща пасище в местност „П.“, девета категория, с площ 2,804 дка, находяща се в землището на с. Л., община ***, с граници по скица: изток: ПИ 000075, запад: ПИ 006028, север: ПИ 006028 и юг: ПИ 006019 и ПИ 006020. Договорът е сключен за срок от пет години. Съгласно чл. 10 от договора, той се прекратява при влизане в сила на решение на Общинска служба по земеделие – *** (ОСЗ – ***) за възстановяване на собствеността върху имота, предмет на договора. За имот с № 006027 е съставен Акт за публична общинска собственост на 15.07.2019г. 
С Решение №2 от 20.10.1992г. за възстановяване правото на собственост на земи в съществуващи или възстановими стари реални граници в землището на с. Л. на Поземлена комисия – ***, е възстановено правото на собственост на наследниците на Е.В.Т. в съществуващи (възстановими) стари реални граници на три имота, сред които под т. 2 от решението е имот – нива от 9 дка, девета категория, находящ се  в землището на с. Л. в местността „П.“.
На 05.11.2020г., Д.В., в качеството си на наследник, отправя искане до ОСЗ – *** за издаване на решение за възстановяване правото на собственост за имоти, собственост на Е.В.Т., описани в Решение №2 от 20.10.1992г. за възстановяване правото на собственост на земи в съществуващи или възстановими стари реални граници в землището на с. Л., издадено от Поземлена комисия – ***. Началникът на ОСЗ – *** отправя искане с изх. №155 от 10.12.2020г. до кмета на Община ***, в т.ч. и относно поземлен имот №006027, на основание §27, ал.2, т.1, 2 и 3 от ПЗР на ЗСПЗЗ, за произнасяне на ОбС–*** с решение по чл.45ж, ал.2 от ППЗСПЗЗ за предоставяне на имоти, придобити от общината по реда на чл.19, ал. 1 и ал.2 от ЗСПЗЗ на Е. В. Т. жител/бивш жител/ на с. Л.
С оглед постъпилото искане от ОСЗ – ***, заместник - кметът на Община *** изготвя докладна записка с вх. № 190/11.12.2020г. до ОбС-***, с която предлага на ОбС – *** да бъде прието решение, с което ОбС – *** да даде разрешение да бъдат предоставени на наследниците на Е.В.Т. три имота, сред които е и поземлен имот № 006027, с начин на трайно ползване – пасище, мера, с площ от 8,177 дка, находящ се в местността „П.“, с. Л.
На заседание на ОбС-***, обективирано в Протокол №15 от 30.12.2020г., Петър Николов гласува „против“ приемане на Решение №156/30.12.2020г. на ОбС–***, с което се дава разрешение да бъдат предоставени на наследниците на Е.Т. три поземлени имота, сред които е и поземлен имот с №006027, с начин на трайно ползване – пасище, мера, с площ от 8,177 дка. Решение №156/30.12.2020г. на ОбС–*** е прието със 7 гласа „за“, 3 гласа „против“ и 0 гласа „въздържали се“. 
Видно от писмо с вх. № ЦУ01-8240#5/23.12.2021г. на КПКОНПИ от кмета на Община ***, след извършена проверка във връзка с историята на имот №006027 с площ от 2,804 дка, пасище, м.“П.“ в землището на с.Л., може да се приеме, че имот №006027 попада изцяло или частично в имота, подаден с Докладна записка №Док-387/10.12.2020г., внесена в Общински съвет *** от заместник-кмета на Община ***. Съгласно писмото е допусната делба на имот № 006021, като от част от него се образува имот с № 006027 – актуван и отдаден под наем за срок от 5 години на Петър Николов, чрез търг, след решение на Общински съвет ***. 
Петър Николов подава жалба с вх. №33-00-6/11.01.2021г. срещу Решение №156/30.12.2020г. на ОбС–*** до Областния управител на Област П. Освен от него, жалбата е подписана от още петнадесет физически лица. 
Във връзка с постъпилата жалба с вх. №33-00-6/11.01.2021г. от Петър Николов, на основание чл.32, ал.1 от Закона за администрацията, във връзка с чл. 45, ал. 4 от Закона за местното самоуправление и местната администрация и въз основа на осъществен контрол за законосъобразност върху решенията на Общински съвет *** от Протокол №15 от редовно заседание, проведено на 30.12.2020г., депозиран в Областна администрация П. с писмо с вх. №10-00-2/06.01.2021г. в законоустановения срок, Областният управител на Област П. издава Заповед №АК-1/13.01.2021г. С така издадената Заповед №АК-1/13.01.2021г., Областният управител на Област П. връща като незаконосъобразно, за ново обсъждане в Общински съвет *** Решение №156 в частта на раздел 1, т.2 от Протокол №15 от редовно заседание на Общински съвет ***, проведено на 30.12.2020г., постъпил в Областна администрация – П. с писмо с вх. №10-00-2/06.01.2021г., въз основа на постъпила жалба с вх. №33-00-6/11.01.2021г. от общинския съветник Петър Николов, с което Общински съвет *** връща имот от Общинския поземлен фонд, със статут на общинска публична собственост на наследниците на имота. Със посочената заповед на Областния управител на Област П. се указва на Общински съвет ***, че на основание чл.45, ал.7 от ЗМСМА, Решение №156, в частта на раздел I, т.2 за поземлен имот №006027 от Протокол №15/30.12.2021г. не влиза в сила, както и че решението, в частта на връщане следва да бъде преразгледано от Общинския съвет в четиринадесетдневен срок от получаването на заповедта. 

	При така изяснената фактическа обстановка Комисията установи следното от правна страна:

За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като Общински съветник в Общински съвет ***, Петър *** Николов е лице, заемащо висша публична длъжност по смисъла на чл.6, ал.1, т.32 от ЗПКОНПИ, с  оглед на което КПКОНПИ е компетентна да разгледа подадения сигнал.
  От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
Съгласно разпоредбата на чл.45ж, ал.1 от ППЗСПЗЗ Общинската служба по земеделие представя мотивирано искане до кмета на общината в случаите по §27, ал.2, т.1, 2 и 3 от ПЗР на ЗИДЗСПЗЗ. Към искането, за имот с признато право на възстановяване в стари реални съществуващи или възстановими граници с решение по чл.18ж, ал.1 на общинската служба по земеделие или със съдебно решение, се прилага скица-проект на имота, издадена от общинската служба по земеделие или от службата по геодезия, картография и кадастър. Съгласно ал.2 общинският съвет се произнася на първото си заседание след постъпване на искането по ал. 1 с решение за предоставяне на имотите в изпълнение на задължението си по §27, ал.2 от ПЗР на ЗИДЗСПЗЗ. Съгласно ал.3 общинската служба по земеделие в 14-дневен срок от влизане в сила на решението по ал. 2 постановява решение за възстановяване правото на собственост, придружено със скица на имота. В решението се вписва решението по ал.2. Съгласно §27, ал. 2, т.1, 2 и 3 от ПЗР на ЗИДЗСПЗЗ общинските съвети предоставят земи от общинския поземлен фонд, включително пасища и мери по чл. 19, при наличие на едно от следните условия: 1. установяване на границите на земеделските имоти, за които е издадено решение на общинската служба по земеделие за признаване на правото на възстановяване на собствеността в съществуващи или възстановими стари реални граници; 2. изпълнение на съдебни решения за признато право на собственост; 3. обезщетяване на собствениците, чиято собственост не може да бъде възстановена.
Гласувайки „против“ приемане на Решение №156/30.12.2020г. на ОбС–*** на заседание на ОбС-***, проведено на 30.12.2020г., обективирано в Протокол №15/30.12.2020г. на ОбС-***, с което се дава разрешение да бъдат предоставени на наследниците на Е.Т. три поземлени имота, като в т.2 от същото е и поземлен имот с №006027, с начин на трайно ползване – пасище, мера, с площ от 8,177 дка, Петър *** е упражнил свое правомощие по служба, в качеството си на общински съветник на основание чл.33, ал.1, т.3 от ЗМСМА.
	В същото време, Николов ползва по силата на Договор за наем на земеделска земя от 06.12.2019г., сключен с Община *** имот- земеделска земя с №006027 – пасище, мера в местност „П.“ с площ 2,804 дка. по плана на с. Л., с граници по скица: изток: ПИ 000075, запад: ПИ 006028, север: ПИ 006028 и юг: ПИ 006019 и ПИ 006020. Договорът е сключен за срок от пет години до 06.12.2024г. Съгласно чл. 10 от договора, той се прекратява при влизане в сила на решение на Общинска служба по земеделие – *** (ОСЗ – ***) за възстановяване на собствеността върху имота, предмет на договора. 
	Комисията приема, че гласувайки „против“ Николов е упражнил правомощие по служба в свой частен интерес. Това е така, тъй като от събраните по преписката доказателства се установява, че имот №006027 попада изцяло или частично в имота, за който заместник - кметът на Община *** изготвя докладна записка с вх. №190/11.12.2020г. до ОбС-***, с която предлага на ОбС – *** да бъде прието решение за даване на разрешение да бъдат предоставени на наследниците на Е.В.Т. три имота, сред които е и поземлен имот №006027, с начин на трайно ползване – пасище, мера, с площ от 8,177 дка, находящ се в местността „П.“, с. Л. Частният интерес на Николов, води до нематериална облага за него. Гласувайки „против“ той се противопоставя на приемането на решение на Общински съвет ***, което би довело до прекратяване на  Договора му за наем на земеделска земя от 06.12.2019г. Решението на Общинския съвет е предпоставка, въз основа на която Общинска служба по земеделие – *** (ОСЗ – ***) да възстанови собствеността върху имота, предмет на Договор за наем на земеделска земя от 06.12.2019г. Облагата е нематериална и се изразява в помощ, глас, подкрепа, която Николов предоставя на себе си, гласувайки „против“ приемане на Решение №156/30.12.2020г. на ОбС–***. Наличието на частен интерес и възможността този частен интерес да повлияе върху гласуването на Николов на Решение №156/30.12.2020г. на ОбС–*** се потвърждава и от предприетите от него последващи действия. Той изготвя жалба, инициира подкрепа за нея от още петнадесет физически лица, които я подписват и сезира Областния управител на Област П. с жалбата, депозирана с вх. №33-00-6 от 11.01.2021г. в Областна администрация – П., с която се обжалва като незаконосъобразно, приетото решение единствено в частта отнасяща се до имот №006027, пасище – мера, находящ се в с. Л., ползван от него под наем.
Съгласно разпоредбата на чл.56 от ЗПКОНПИ  лице, заемащо висша публична длъжност, няма право при изпълнение на задълженията си да гласува в частен интерес.
Като е гласувал „против“ приемане на Решение №156/30.12.2020г. на ОбС–***,  Николов, като общински съветник в Общински съвет *** и лице, заемащо висша публична длъжност, е упражнил свои правомощия по служба в свой частен интерес, с кото е нарушил разпоредбата на чл.56 от ЗПКОНПИ.
Целта на гласуването „против“ приемане на Решение №156/30.12.2020г. на ОбС–***, е осуетяване възстановяването на земеделска земя с №006027 – пасище, мера в местност „П.“ по плана на с. Л. на собствениците ѝ и осуетяване на възможността за прекратяване на действието на Договор за наем на земеделска земя от 06.12.2019г., при евентуално влизане в сила на решение на Общинска служба по земеделие – *** (ОСЗ – ***) за възстановяване на собствеността върху имота, предмет на договора.
Конфликт на интереси е налице тогава, когато лицето, заемащо висша публична длъжност е упражнило правомощията си в съответствие с материалноправните предпоставки за тяхното прилагане, но това е станало в негов или на свързано с него лице частен интерес, тъй като конфликтът на интереси се обективира не в резултата – придобита облага, а във възможността частният интерес да повлияе на обективното и безпристрастно изпълнение на правомощията.
Нарушението на разпоредбата на чл.56 от ЗПКОНПИ е извършено на 30.12.2020г., в с. ***, Област П..
Установеното от Комисията нарушение на чл. 56 от ЗПКОНПИ, налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл.81 от ЗПКОНПИ.
На основание чл.81, ал.1 от ЗПКОНПИ и във връзка с писмо от Председателя на ПК по „Етика и конфликт на интереси и сигнали на граждани“ при Общински съвет *** с вх. № ЦУ 01-8240#9/31.01.2022г., на отнемане в полза на държавата подлежи сума в размер на 218,57 лв. (двеста и осемнадесет лева и 57 стотинки), представляваща полученото нетно дневно възнаграждение за 30.12.2020г. – деня, в който Николов, в качеството си на общински съветник, е осъществил действията, формиращи нарушението конфликт на интереси.
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74 от ЗПКОНПИ, във вр. с чл. 171, ал. 1 от ЗПКОНПИ и чл.81, ал.1 от ЗПКОНПИ,

РЕШИ:

УСТАНОВЯВА конфликт на интереси по отношение на Петър *** Николов, ЕГН ***, общински съветник и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, за това, че е гласувал на 30.12.2020г. Решение № 156/30.12.2020г. на Ощински съвет ***, в свой частен интерес, с което е нарушил чл. 56 от ЗПКОНПИ.
НАЛАГА: на основание чл.171, ал.1 от ЗПКОНПИ, глоба в размер на 5000 (пет хиляди) лева на Петър *** Николов, ЕГН ***, с постоянен адрес в *** за осъществен конфликт на интереси по чл.52 от ЗПКОНПИ за нарушение на разпоредбата на чл.56 от ЗПКОНПИ, извършено в качеството му на общински съветник и лице, заемащо висша публична длъжност по чл.6, ал.1, т.32 от ЗПКОНПИ.
ОТНЕМА: в полза на общината от Петър *** Николов, ЕГН ***, с постоянен адрес *** сума в размер на 218,57 лв. (двеста и осемнадесет лева и 57 стотинки), представляваща нетното дневно възнаграждение за 30.12.2020г. – датата, на която е извършено нарушението, породило конфликт на интереси, на основание чл.81, ал.1 от ЗПКОНПИ.
Сумата, посочена в настоящото решение, в общ размер на 5 218, 57 лева /пет хиляди двеста и осемнадесет лева и петдесет и седем стотинки/, следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество.
На основание чл. 74, ал. 3 от ЗПКОНПИ, в седмодневен срок, считано от датата на уведомяване за решението, сумата от 5 218, 57 лева /пет хиляди двеста и осемнадесет лева и петдесет и седем стотинки/ може да бъде заплатена доброволно по горепосочената банкова сметка.
На основание чл.76, ал.1 от ЗПКОНПИ решението може да се оспори от заинтересованото лице пред Административен съд – П. по реда на Административнопроцесуалния кодекс, в 14-дневен срок от съобщаването му.
Препис от Решението да се изпрати на Окръжна прокуратура П., на основание чл.75, т.3 от ЗПКОНПИ. 
Препис от Решението за се изпрати на Петър *** Николов, на основание чл.75, т.1 от ЗПКОНПИ.


КОМИСИЯ:

                             ЗАМЕСТНИК - ПРЕДСЕДАТЕЛ:……………….../АНТОН СЛАВЧЕВ/

                             ЧЛЕН:……………………………………….../АНТОАНЕТА ЦОНКОВА/

      ЧЛЕН:…………………...……………....……………./ПЛАМЕН ЙОЦОВ/

	      ЧЛЕН:.…………………………………..................../СИЛВИЯ КЪДРЕВА/

